Pa kritiek, seun ernstig beseer ná vliegongelukFoto: ER24 ŉ Pa is in ŉ kritieke toestand en sy seun ernstig beseer nadat die ligte vliegtuig waarin hulle gevlieg het, Woensdag naby Badplaas in Mpumalanga neergestort het. Brig. Selvy Mohlala, ŉ polisiewoordvoerder, het aan Maroela Media gesê Machiel Jansen en sy seun, Adrian, was die enigste insittendes van die vliegtuig toe dit omstreeks 06:45 by die Vygeboomdam neergestort het. Die ouderdom van die beseerdes is nie bekend nie. “Volgens die inligting wat tans beskikbaar is, was Machiel die vlieënier. Iets het fout gegaan en [Machiel] het vermoedelik probeer om ŉ noodlanding te maak. Dit is nie in dié stadium duidelik wat die ongeluk veroorsaak het nie,” het Mohlala gesê. Die voorval word tans ondersoek. Hy het gesê Machiel en Adrian is glo inwoners van Nelspruit, maar was in Badplaas met vakansie. Pieter Rossouw, ŉ woordvoerder van ER24, het gesê Machiel het kritieke beserings opgedoen en moes deur ŉ ander ambulansdiens per helikopter na die Mediclinic Nelspruit geneem word. ER24 het Adrian na die hospitaal Rob Ferreira, ook in Nelspruit, vervoer.